SKRIFTLIG FORESPØRGSEL E-2810/99

af Cristiana Muscardini (UEN) til Kommissionen

(18. januar 2000)

Om: Protokol om dyrebeskyttelse og dyrevelfærd

I maj 1999 trådte ovennævnte protokol, der er juridisk bindende, i kraft. I protokollen anerkendes dyr som følende væsener, og der stilles krav til Fællesskabet om inden for visse bestemte områder at tage fuldt hensyn til dyrs velfærd.

1. Hvilke foranstaltninger er Kommissionen i færd med at træffe for at efterleve kravene i protokollen? Agter Kommissionen bl.a. at,

2. stille forslag om intensivt opdræt af svin, således som det kræves i Rådets direktiv 91/630(1), hvori datoen den 1. oktober 1997 er anført?

3. foreslå en gradvis afvikling af drægtighedsboksene til drægtige søer på baggrund af Den Videnskabelige Veterinærkomités anbefalinger, hvorefter der ikke bør gives tilladelse til enkeltbokse, hvor der ikke er tilstrækkelig plads til, at soen kan vende sig på bekvem måde?

4. foreslå en effektiv ny politik, der sikrer, at de lange transporter af levende kvæg erstattes af salg af kød og slagtekroppe?

I denne forbindelse bør det bemærkes, at protokollen klassificerer dyrene som følende væsener og ikke som varer. Det er derfor indlysende, at levende dyr ikke længere bør være underlagt Fællesskabets regler om fri varehandel.

(1) EFT L 340 af 11.12.1991, s. 33.

Svar afgivet på Kommissionens vegne af David Byrne

(23. februar 2000)

I den nævnte protokol anerkendes dyr som følende væsener, og siden protokollen blev vedtaget, har Kommissionen i stadig højere grad bestræbt sig på at tage hensyn til dette aspekt i fastlæggelsen af sin politik. Kommissionen har til hensigt i år 2000 at fremlægge vigtige forslag om dyrevelfærd i forbindelse med opdræt af svin og transport af dyr.

Med henblik på ændring af Rådets direktiv 91/630/EØF af 19. november 1991 om fastsættelse af mindstekrav med hensyn til beskyttelse af svin vil Kommissionen bl.a. fremlægge et forslag om beskyttelse af svin under opdræt.

Kommissionens udkast vil bl.a. kunne indeholde krav om, at søer skal opdrættes i flok, og at der skal være særligt afgrænsede områder, hvor de kan følge deres naturlige adfærd.

Kommissionen vil evt. foreslå, at disse nye foranstaltninger hurtigst muligt finder anvendelse på nye bedrifter. Eksperter skal bl.a. under hensyntagen til de socioøkonomiske følger drøfte, hvornår bestemmelserne skal finde anvendelse på eksisterende bedrifter.

Fællesskabslovgivningen om beskyttelse af dyr under transport bygger på resultaterne af videnskabelig forskning og praktisk erfaring, som i begge tilfælde viser, at transport af dyr kan foretages under forudsætning af, at visse dyrebeskyttelsesbestemmelser overholdes.

De krav, der stilles i Rådets direktiv 91/628/EØF, senest ændret ved direktiv 95/29/EF af 29. juni 1995, om beskyttelse af dyr under transport(1), skal dog tages op til fornyet overvejelse på baggrund af de seneste fremkomne oplysninger.

Der er for nylig blevet nedsat en arbejdsgruppe under Den Stående Veterinærkommité, som skal undersøge en række vanskeligheder i forbindelse med anvendelsen af ovennævnte direktiv.

Kommissionen vil ikke udelukke, at den i år 2000 på baggrund af arbejdsgruppens konklusioner vil udarbejde et forslag til ændring af den gældende fællesskabslovgivning.

Kommissionen er desuden i færd med at udarbejde et udkast på baggrund af Den Videnskabelige Kommités udtalelse om dyrevelfærd. Der vil heri blive fastsat normer for mekanisk ventilation i køretøjer, der benyttes til befordring af dyr. Forslaget forventes fremlagt i første halvår af 2000.

(1) EFT L 148 af 30.6.1995.